CELEX: 22019D0920
Language: sl
Date: 2019-05-23 00:00:00
Title: Sklep št. 1/2019 Sveta ministrov AKP-EU z dne 23. maja 2019 o prenosu pooblastil za odločitev o sprejetju prehodnih ukrepov na podlagi člena 95(4) Sporazuma o partnerstvu AKP-EU na Odbor veleposlanikov AKP-EU [2019/920]

5.6.2019   
               
               
                  SL
               
               
                  Uradni list Evropske unije
               
               
                  L 146/114
               
            
         SKLEP št. 1/2019 SVETA MINISTROV AKP-EU
         z dne 23. maja 2019
         o prenosu pooblastil za odločitev o sprejetju prehodnih ukrepov na podlagi člena 95(4) Sporazuma o partnerstvu AKP-EU na Odbor veleposlanikov AKP-EU [2019/920]
         SVET MINISTROV AKP-EU JE –
         ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (1) ter zlasti člena 15(4) Sporazuma,
         ob upoštevanju naslednjega:
         
                     (1)
                  
                  
                     Sporazum o partnerstvu med članicami skupine afriških, karibskih in pacifiških držav (AKP) na eni strani ter Evropsko skupnostjo in njenimi državami članicami na drugi (v nadaljnjem besedilu: Sporazum o partnerstvu AKP-EU) se uporablja do 29. februarja 2020.
                  
               
                     (2)
                  
                  
                     V skladu s prvim pododstavkom členom 95(4) Sporazuma o partnerstvu AKP-EU so se septembra 2018 začela pogajanja o novem sporazumu o partnerstvu AKP-EU. Če novi sporazum ne bi bil pripravljen za uporabo do datuma izteka veljavnosti trenutnega pravnega okvira, je treba sprejeti prehodne ukrepe.
                  
               
                     (3)
                  
                  
                     Drugi pododstavek člena 95(4) Sporazuma o partnerstvu AKP-EU določa, da Svet ministrov sprejme morebitne potrebne prehodne ukrepe, dokler ne začne veljati nov sporazum.
                  
               
                     (4)
                  
                  
                     V skladu s členom 15(4) Sporazuma o partnerstvu AKP-EU lahko Svet ministrov AKP-EU sprejme sklep, da na Odbor veleposlanikov AKP-EU prenese pooblastila, vključno s pooblastilom za sprejetje odločitve o prehodnih ukrepih.
                  
               
                     (5)
                  
                  
                     Svet ministrov AKP-EU bo imel redni letni sestanek 23. in 24. maja 2019 v Bruslju. Dogovor o prehodnih ukrepih še ni dosežen, zato Svet ministrov AKP-EU prehodnih ukrepov ne more sprejeti na svojem rednem sestanku. Ker pred iztekom veljavnosti Sporazuma o partnerstvu AKP-EU niso predvideni nadaljnji sestanki Sveta ministrov AKP-EU, je treba odločitev o sprejetju prehodnih ukrepov v skladu s členom 95(4) Sporazuma o partnerstvu AKP-EU prenesti na Odbor veleposlanikov AKP-EU in tako zagotoviti njeno pravočasno sprejetje –
                  
               SPREJEL NASLEDNJI SKLEP:
         
            Člen 1
            Svet ministrov AKP-EU v skladu s členom 15(4) Sporazuma o partnerstvu AKP-EU prenaša pooblastila za odločitev o sprejetju prehodnih ukrepov, ki bi utegnili biti potrebni do začetka veljavnosti novega sporazuma, na podlagi člena 95(4) Sporazuma o partnerstvu AKP-EU na Odbor veleposlanikov AKP-EU.
         
         
            Člen 2
            Ta sklep začne veljati na dan sprejetja.
         
         
            V Bruslju, 23. maja 2019
            
               
                  Za Svet ministrov AKP-EU
               
               
                  Predsednik
               
               Tjekero TWEYA
            
         
         
            (1)  UL L 317, 15.12.2000, str. 3.